Udtalelse om Kommissionens forslag til Rådets forordning (EF) om ændring af Rådets forordning (EØF) nr. 2847/93 om indførelse af en kontrolordning under den fælles fiskeripolitik () (96/C 18/18)

Rådet besluttede den 7. juli 1995 under henvisning til EF-traktatens artikel 43 og artikel 198 at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg besluttede at udpege Michael P. Strauss til som hovedordfører at forberede arbejdet med spørgsmålet.

Det Økonomiske og Sociale Udvalg vedtog på sin 329. plenarforsamling af 25. og 26. oktober 1995, mødet den 25. oktober 1995, uden stemmer imod og 1 stemme hverken for eller imod følgende udtalelse.

1. ØSU støtter det foreliggende forslag om kontrol og regelhåndhævelse for fiskeriaktiviteter i de biologisk følsomme områder af de vestlige farvande, for hvilke fiskeriindsatsen er undergivet begrænsninger. Forslaget skulle gøre det muligt at sikre en ligelig kontrol af fiskeriindsatsen i disse farvande.

2. Fiskeressourcerne i de vestlige farvande er under stort pres. Det er derfor vigtigt at beskytte disse ressourcer og føre en streng kontrol med udnyttelsen af dem. Bevarelsesreglerne må anvendes effektivt og ligeligt. Kontrolforanstaltningernes effektivitet vil i høj grad afhænge af, om fiskerne er overbevist om, at de nødvendige restriktioner anvendes ensartet i alle medlemsstater. Det er ligeledes nødvendigt at få fiskerne til at indse, at deres erhverv kun kan overleve på lang sigt, hvis bevarelsesreglerne overholdes.

3. Fiskerikontrol nødvendiggør derfor en større inddragelse af Unionen. Dette kommer ikke frem i forslaget, som overlader det til de nationale myndigheder at afgøre, hvilke skridt der skal tages for at sikre overholdelse af de grænser, der er fastsat for fiskeriindsatsen. I stedet for blot at anmode regeringerne om at vedtage passende foranstaltninger til at sikre bevarelsesstrategiens effektivitet bør man skabe en mere effektiv EU-ramme for bevarelsesregler, som alle fiskere skal overholde, da en sådan vil opmuntre til, i højere grad at overholde reglerne.

4. Som ØSU ligeledes påpegede i sin udtalelse fra 1994() (), kræver tilstrækkelig kontrol, at inspektionstjenesterne har tilstrækkelige ressourcer. Dette er stadig ikke tilfældet.

5. ØSU erkender, at forslaget supplerer den mulige indførelse af satellitovervågning, som kunne vise sig at blive en mere effektiv kontrolmåde end de mere komplicerede, bureaukratiske metoder, Kommissionen nu lægger op til.

6. I nogle medlemsstater giver den ekstra byrde, der pålægges fartøjsførerne med kravet om tidstro rapportering, anledning til bekymring. Der kan især sættes spørgsmålstegn ved, om radiotelefonsystemet i nogle medlemsstater har kapacitet til at klare de ekstra opkald, der vil forekomme. Medmindre systemet muliggør kommunikation uden ventetid, er det tvivlsomt, om fartøjsførerne vil kunne overholde rapporteringskravet. ØSU mener, at fartøjsejerne bør godtgøres for de mange dyre opkald, der skal foretages, især fordi mindre fartøjer anløber havn hyppigt og derfor må foretage de fleste opkald.

7. I henhold til forslaget må fartøjer, der fisker i vestlige farvande, og som under samme togt ligeledes fisker i andre områder, medføre fiskeredskaber, der svarer til det pågældende fiskeri, forudsat de er sikkert bortstuvet og ikke kan bruges uden videre. ØSU mener, at denne bestemmelse er den eneste praktisk anvendelige for øjeblikket, men inspektionstjenesterne må sikre, at reglerne for anvendelse af redskaber nøje overholdes.

Bruxelles, den 25. oktober 1995.

Carlos FERRER

Formand for

Det Økonomiske og Sociale Udvalg

() EFT nr. C 188 af 22. 7. 1995, s. 8.

() EFT nr. C 397 af 31. 12. 1994, s. 19.